Pressemeddelelse fra Troldtekt A/S

Ny økonomichef hos Troldtekt A/S er klædt på til vækst

Claus Juhlin er ny it- og økonomichef hos Troldtekt, som leverer akustikløsninger til alle typer arkitektur. I 2018 vil han være med til at lede virksomheden gennem en fabriksudvidelse for 170 millioner kroner. Han kan desuden trække på sin erfaring, når Troldtekt vokser internationalt.

44-årige Claus Juhlin står fra november 2017 i spidsen for Troldtekts it- og økonomiafdeling. Der er et stærkt match mellem den nytiltrådte it- og økonomichefs kompetencer og hans nye arbejdsgivers aktuelle vækst.

– Vi har søgt en profil, der har erfaring med internationale datterselskaber, koordinering af store interne projekter og den daglige drift i en produktionsvirksomhed. Alt det har vi fået opfyldt med ansættelsen af Claus, siger Peer Leth, adm. direktør hos Troldtekt A/S.

**Stor udvidelse på vej**

En af Claus Juhlins første store opgaver bliver at bidrage til Troldtekts omfattende fabriksudvidelse i Troldhede. Her investerer Troldtekt 170 millioner kroner i at fordoble kapaciteten. Byggeriet er netop sat i gang, og den ekstra produktionslinje forventes i drift fra starten af 2019.

– Vi producerer døgnet rundt alle ugens dage, men har svært ved at følge med markedets efterspørgsel efter akustikløsninger. Vi vokser i Danmark og på vores øvrige hjemmemarkeder, Tyskland og Sverige. Derfor er der behov for en stor investering, og jeg er glad for, at vi har Claus med om bord i den proces. Både fordi han er stærk på rapportering og kommer fra en virksomhed, der også opererer internationalt, siger Peer Leth.

**En virksomhed med sunde værdier**

Claus Juhlin har de seneste syv år været CFO i Jensen Metal A/S, der er en dansk produktionsvirksomhed med international produktion. Tidligere har han blandt været ansat hos Kosan Crisplant. Claus Juhlin har en HD-uddannelse i regnskab og økonomistyring samt en HA-uddannelse i it.

– Troldtekt er en spændende virksomhed med sunde værdier inden for innovation og socialt ansvar. Når man vokser i Troldtekts tempo, er der behov for at optimere forretningsprocesserne, så mål og nøgletal hjælper til at holde fokus i den daglige drift. Den opgave glæder jeg mig til at løfte sammen med mine engagerede kolleger, siger Claus Juhlin.

Troldtekts tidligere økonomichef, Ulla Nørgaard Jensen, fortsætter i virksomheden som intern teamleder. Ulla Nørgaard Jensen har netop fejret 20 års jubilæum i virksomheden, og hun har selv ønsket, at en ny it- og økonomichef løfter Troldtekt mod yderligere vækst og internationalisering.

**FAKTA OM TROLDTEKT A/S:**

* Troldtekt A/S er førende udvikler og producent af akustikløsninger til lofter og vægge.
* Siden 1935 har naturmaterialerne træ og cement været råvarerne i produktionen, som foregår i Danmark under moderne, miljøskånsomme forhold.
* I sortimentet er også specialløsninger, der kombinerer akustikloftet med f.eks. ventilation.
* Troldtekts forretningsstrategi er tilrettelagt med designkonceptet Cradle to Cradle som det centrale element for at sikre miljømæssige gevinster frem mod 2022.

**YDERLIGERE INFORMATION:**

Adm. direktør i Troldtekt A/S Peer Leth: 8747 8130 // ple@troldtekt.dk
Marketing- og kommunikationschef Tina Snedker Kristensen: 8747 8124 // tkr@troldtekt.dk